Rådets forordning (EF) nr. 5/2001

af 19. december 2000

om ændring af forordning (EØF) nr. 1907/90 om handelsnormer for æg

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg(1), særlig artikel 2, stk. 2,

under henvisning til forslag fra Kommissionen, og

ud fra følgende betragtninger:

(1) I forordning (EØF) nr. 1907/90(2) fastsættes handelsnormerne for æg.

(2) Den metode, der anvendes ved opdræt af høns, er blevet en af de afgørende faktorer for forbrugerne, når de køber æg. Kommissionen har forpligtet sig til at fremsætte forslag om en ændring af handelsnormerne og gøre det obligatorisk at give oplysning om produktionssystemet på æggene og pakningen, så forbrugerne ikke risikerer at blive vildledt. Med henblik herpå er klare og utvetydige oplysninger det eneste middel til at sikre, at forbrugerne kan vælge mellem de forskellige klasser af æg ud fra fuldt kendskab til produktionssystemet. Med pligten til at angive de relevante oplysninger tilgodeses et ønske hos forbrugerne og deres organisationer.

(3) Med henblik på at supplere oplysningerne til forbrugerne kan mærkningen omfatte en angivelse af den type foder, som hønsene har fået.

(4) Det er nødvendigt at pligten gælder for alle æg, der markedsføres i Fællesskabet, og som købes af forbrugerne uden for produktionsstedet, uanset om æggene er produceret i Fællesskabet, eller om de kommer fra tredjelande. I forbindelse med æg produceret i tredjelande kan angivelsen af produktionssystemet dog udskiftes med oplysningen "ukendt opdrætsmetode" og en oplysning om oprindelsen, når der ikke er tilstrækkelig sikkerhed for, at procedurerne i de berørte tredjelande er i overensstemmelse med de tekniske bestemmelser og de normer, der gælder i Fællesskabet, idet det på denne måde sikres, at disse æg kan adskilles fra æg, der mærkes med angivelse af produktionssystem, og at disse æg ikke på et senere tidspunkt kan mærkes med vildledende oplysninger.

(5) Æg af 2. kvalitet eller konserverede æg klassificeret i klasse B tegner sig for en ubetydelig markedsandel i Fællesskabet. Størstedelen af ægsektoren ønsker at levere klasse A-æg af 1. kvalitet til forbrugerne. Klasseinddelingen af æg bør derfor forenkles ved at lægge de nuværende klasser B og C (æg beregnet til industrien) sammen til en ny klasse B og bestemme, at disse æg kun må sælges til forarbejdningsformål.

(6) Senest seks måneder før den obligatoriske angivelse af produktionssystemet på æg og pakninger indføres i praksis, bør Kommissionen forelægge en rapport, ledsaget af passende forslag på baggrund af rapportens konklusioner, om udviklingen af bestemmelserne om fødevarehygiejne, navnlig for så vidt angår vaskede æg, samt om resultaterne af forhandlingerne inden for rammerne af Verdenshandelsorganisationen (WTO) -

UDSTEDT FØLGENDE FORORDNING:

Artikel 1

Forordning (EØF) nr. 1907/90 ændres således:

1) I artikel 6, stk. 1

a) udgår tredje led

b) affattes andet led således:

"- klasse B eller '2. kvalitet eller frasorterede, bestemt til virksomheder inden for levnedsmiddelindustrien, der er godkendt i henhold til direktiv 89/437/EØF, og til ikke-levnedsmiddelindustrien'."

2) Artikel 7 affattes således:

"Artikel 7

1. a) Klasse A-æg forsynes med en kode, der angiver producentnummer og gør det muligt at bestemme produktionssystemet.

b) Kommissionen foretager en vurdering af de mærkningsmetoder, der anvendes i eksporterende tredjelande. I de tilfælde, hvor de anvendte procedurer ifølge Kommissionen i tilstrækkelig høj grad stemmer overens med de tekniske bestemmelser og de normer, der gælder i Fællesskabet, kan der i forbindelse med de æg, der importeres fra de pågældende lande, anvendes den i litra a) nævnte kode. I modsat fald forsynes de importerede æg med en kode, der gør det muligt at bestemme, at produktionssystemet er ukendt, og bestemme oprindelsesland.

c) Kommissionen forhandler eventuelt med de pågældende lande om, hvilke foranstaltninger de skal træffe for at kunne garantere, at de overholder mærkningsregler svarende til Fællesskabets procedurer.

d) Anvendelsen af disse angivelser sker på betingelser, der fastsættes efter proceduren i artikel 20.

2. Klasse A-æg kan forsynes med et eller flere mærker, der angiver:

a) dato for mindste holdbarhed

b) en eller flere andre datoer, der skal give forbrugeren yderligere oplysninger

c) kvalitetsklasse

d) vægtklasse

e) pakkeriets nummer

f) pakkeriets navn eller firmabetegnelse

g) firmamærke eller varemærke

h) æggenes oprindelse.

De i litra f) og g) nævnte angivelser anvendes i overensstemmelse med de relevante betingelser i andet sætningsled i artikel 10, stk. 1, litra a).

De i litra b) og h) nævnte angivelser anvendes i overensstemmelse med de relevante betingelser i artikel 10, stk. 3.

Klasse A-æg kan forsynes med en angivelse af den type foder, som de æglæggende høner har fået. Denne angivelse anvendes i overensstemmelse med de relevante betingelser i artikel 10, stk. 3."

3) Artikel 8 affattes således:

"Artikel 8

1. Klasse B-æg, bortset fra knækæg, skal forsynes med et mærke, der viser deres kvalitetsklasse. De kan også forsynes med en eller flere af de oplysninger, der er anført i artikel 7.

2. Klasse A-æg, som ikke længere har de egenskaber, der er fastsat for denne klasse, nedklassificeres som B-æg.

De skal i så fald forsynes med et mærke ifølge stk. 1. Mærker, der kan have været anvendt ifølge enten artikel 7 eller stk. 1 i nærværende artikel, kan bevares, bortset fra mærker vedrørende vægtklassen, som i givet fald skal ændres.

3. Uanset stk. 2 kan klasse A-æg, der ikke længere har de egenskaber, der er fastsat for denne klasse, dog leveres direkte til virksomheder inden for levnedsmiddelindustrien, der er godkendt i henhold til direktiv 89/437/EØF, og til ikke-levnedsmiddelindustrien uden de i stk. 2 nævnte mærker, såfremt det af pakningernes etikettering tydeligt fremgår, at de er bestemt hertil."

4) I artikel 10

a) erstattes stk. 1, litra e) og f), af følgende litra:

"e) dato for mindste holdbarhed efterfulgt af anbefalinger vedrørende opbevaringen for klasse A-æg og pakkedato for klasse B-æg

f) ukodede oplysninger om køling og konserveringsmetode for klasse B-æg

g) produktionssystem for klasse A-æg. Denne angivelse skal anvendes efter regler, der fastsættes efter proceduren i artikel 20."

b) tilføjes følgende litra i stk. 2:

"f) en angivelse af den type foder, som de æglæggende høner har fået."

c) affattes stk. 3 således:

"3. Yderligere datoer og oplysninger om produktionssystemet, æggenes oprindelse og den type foder, som de æglæggende høner har fået, må kun anvendes ifølge regler, der fastsættes efter proceduren i artikel 20. Disse regler vedrører navnlig produktionssystemet, æggenes oprindelse og den type foder, som de æglæggende høner har fået.

Hvis imidlertid anvendelsen af angivelser vedrørende æggenes oprindelse og produktionssystemet skulle vise sig skadelig for EF-markedets funktion, eller hvis der opstår alvorlige vanskeligheder med hensyn til kontrol af anvendelsen af sådanne angivelser og virkningen heraf, kan Kommissionen efter samme procedure suspendere anvendelsen af de nævnte angivelser.

Uanset ovenstående skal store pakninger, der indeholder små pakninger eller æg, der er mærket med oplysninger om æggenes oprindelse, også være forsynet med disse oplysninger."

5) I artikel 15, litra b), indsættes følgende underlitra gg):

"gg) produktionssystem for klasse A-æg, jf. artikel 10, stk. 1, litra g), eller følgende oplysning: 'Ukendt produktionssystem'".

6) I artikel 20 tilføjes følgende stykke:

"4. Kommissionen vedtager efter proceduren i artikel 17 i forordning (EØF) nr. 2771/75:

a) de foranstaltninger, som er nødvendige for at lette overgangen til den ordning, der er indført ved artikel 6, stk. 1, andet led, artikel 7 og 8, artikel 10, stk. 1, litra e), f), g), stk. 2, litra f), og stk. 3, artikel 15, litra b), underlitra gg)

b) de foranstaltninger, der er nødvendige og behørigt begrundede i nødstilfælde for at løse praktiske, specifikke og uforudsigelige problemer."

7) Følgende artikel indsættes:

"Artikel 22a

Kommissionen forelægger senest den 30. juni 2003 Rådet en rapport om udviklingen med hensyn til forbruget af æg, om de ønsker, som forbrugerne og deres organisationer giver udtryk for, samt om spørgsmål vedrørende mærkning af æg og kontrol, ledsaget af passende forslag."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra 1. januar 2004.

Sidste afsnit i den nye artikel 7's, stk. 2, der er anført under artikel 1, nr. 2), artikel 1, nr. 4), litra b) og c), og artikel 1, nr. 6 og 7, anvendes dog fra den 1. juli 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 2000.

På Rådets vegne

J. Glavany

Formand

(1) EFT L 282 af 1.11.1975, s. 49. Forordningen er senest ændret ved forordning (EF) nr. 1516/96 (EFT L 189 af 30.7.1996, s. 99).

(2) EFT L 173 af 6.7.1990, s. 5. Forordningen er senest ændret ved forordning (EF) nr. 818/96 (EFT L 111 af 4.5.1996, s. 1).